CELEX: 32018D0918
Language: da
Date: 2018-06-22 00:00:00
Title: Rådets gennemførelsesafgørelse (EU) 2018/918 af 22. juni 2018 om at give Tyskland og Polen tilladelse til at indføre en særlig foranstaltning, der fraviger artikel 5 i direktiv 2006/112/EF om det fælles merværdiafgiftssystem

28.6.2018   
            
            
               DA
            
            
               Den Europæiske Unions Tidende
            
            
               L 163/17
            
         RÅDETS GENNEMFØRELSESAFGØRELSE (EU) 2018/918
   af 22. juni 2018
   om at give Tyskland og Polen tilladelse til at indføre en særlig foranstaltning, der fraviger artikel 5 i direktiv 2006/112/EF om det fælles merværdiafgiftssystem
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde,
   under henvisning til Rådets direktiv 2006/112/EF af 28. november 2006 om det fælles merværdiafgiftssystem (1), særlig artikel 395, stk. 1,
   under henvisning til forslag fra Europa-Kommissionen, og
   ud fra følgende betragtninger:
   
               (1)
            
            
               Ved breve registreret i Kommissionen henholdsvis den 9. januar 2018 og den 22. januar 2018 anmodede Tyskland og Polen om tilladelse til at indføre en særlig foranstaltning, der fraviger bestemmelserne i direktiv 2006/112/EF i forbindelse med opførelse af en ny bro mellem Küstrin-Kietz og Kostrzyn nad Odrą.
            
         
               (2)
            
            
               Ved breve af 5. marts 2018 videresendte Kommissionen Tysklands og Polens anmodning til de øvrige medlemsstater. Ved breve af 6. marts 2018 meddelte Kommissionen Tyskland og Polen, at den rådede over alle de oplysninger, den fandt nødvendige for at kunne vurdere anmodningerne.
            
         
               (3)
            
            
               Det område, hvorpå anlægsarbejdet i forbindelse med nedrivningen af den nuværende grænsebro og opførelse af en ny bro mellem Küstrin-Kietz og Kostrzyn nad Odrą skal finde sted, bør i overensstemmelse med en aftale, der skal indgås mellem Tyskland og Polen, i momsøjemed anses for at være en del af Polens område for så vidt angår levering af varer og tjenesteydelser, erhvervelser inden for Fællesskabet og import af varer i forbindelse med udførelsen af dette anlægsarbejde.
            
         
               (4)
            
            
               Tyskland og Polen finder, at aftalens skattebestemmelser er berettigede med henblik på at forenkle proceduren for overholdelse af momsforpligtelserne. Uden disse bestemmelser ville det være nødvendigt at opdele transaktionerne ud fra det område, hvor de finder sted, hvilket ville komplicere momsbetalingen for de kontraherende virksomheder, som er ansvarlige for anlægsarbejdet.
            
         
               (5)
            
            
               Eftersom den særlige foranstaltning forenkler afgiftsopkrævningen, og eftersom den kun i ubetydelig grad kan påvirke de samlede momsindtægter, som medlemsstaterne opkræver i det endelige forbrugsled, bør der gives tilladelse til at fravige bestemmelserne i direktiv 2006/112/EF med henblik på at fastslå, at al levering af varer og tjenesteydelser, erhvervelse inden for Fællesskabet og import af varer i forbindelse med nedrivningen af den nuværende grænsebro og opførelsen af en ny grænsebro mellem Küstrin-Kietz og Kostrzyn nad Odrą i momsøjemed anses for at finde sted på Polens område og således at være momspligtig i Polen.
            
         
               (6)
            
            
               Undtagelsen får ingen indvirkning på Unionens egne indtægter hidrørende fra moms —
            
         VEDTAGET DENNE AFGØRELSE:
   Artikel 1
   Som en undtagelse til artikel 5 i direktiv 2006/112/EF gives Tyskland og Polen tilladelse til at anse det område, hvorpå grænsebroen mellem Küstrin-Kietz og Kostrzyn nad Odrą skal opføres, som en del af Polens område med henblik på levering af varer og tjenesteydelser, erhvervelse inden for Fællesskabet og import af varer i forbindelse med nedrivningen af den nuværende grænsebro og opførelsen af en ny grænsebro.
   Artikel 2
   Denne afgørelse er rettet til Forbundsrepublikken Tyskland og Republikken Polen.
   
      Udfærdiget i Luxembourg, den 22. juni 2018.
      
         
            På Rådets vegne
         
         V. GORANOV
         
            Formand
         
      
   
   
      (1)  EUT L 347 af 11.12.2006, s. 1.